પોરબંદરના ડી.આર.યુ.સી.સી. ના પૂર્વ સભ્ય અને સિનીયર સિટીઝન હેમેન્દ્રકુમાર એમ. પારેખે તારીખ 27/9/2012 ના રોજ મિનિસ્ટર ઓફ રેલ્વે ગવર્મેન્ટ ઓફ ઈન્ડિયા, રેલભવન, ન્યૂ દિલ્હીને પત્ર લખી એવું જણાવ્યું હતું કે પોરબંદર શહેરમાં રાજાશાહી વખતથી બંદર વિસ્તારમાં ટ્રેન કાર્યરત હતી અને આ ટ્રેન શરૂ હોવાથી માચ્છીમારીનો ઉદ્યોગ તથા દેશ-વિદેશના વેપાર-ધંધાને પણ મોટો ફાયદો થતો હતો. પરંતુ આ ટ્રેનને 1985 માં ગેજ પરિવર્તન કરવાના બહાને બંધ કરી દેવામાં આવી હતી. જેથી સ્થાનિક મત્સ્યોદ્યોગનો વ્યવસાય તથા દેશ-વિદેશોમાં થતા વેપાર-ધંધાને પણ માઠી અસર પહોંચી રહી છે. આમ, હેમેન્દ્ર પારેખની રજૂઆતના પગલે તા. 22/1/2013 ના સી.ઈ. (સી.) સર્વે ના અધિકારી ડી.એસ. ચૌહાણે બંદર વિસ્તારમાં ફરીથી રેલ્વે શરૂ કરવા મંજુરી આપી હતી. 6 વર્ષથી 20.18 કરોડના ખર્ચે બંદર વિસ્તારમાં ફરીથી ટ્રેન ધમધમતી કરવાની મંજુરી મળી ગઈ હોવા છતાં હજુ સુધી કામ શરૂ કરવામાં આવ્યું નથી. બંદર વિસ્તારમાં રાજાશાહી વખતથી ધમધમતી ટ્રેન બંધ થઈ ગઈ હોવાને 33 વર્ષના વહાણા વિતી ગયા છતાં પણ હજુ ટ્રેન શરૂ કરાઈ ન હોવાથી વધુ એક વખત સરકારને રજૂઆત કરી ટ્રેન શરૂ કરવામાં આવે તેવી સિનીયર સિટીઝને માંગ કરી હતી.